Wen: Wolkultuur in SA nog springlewendigChrista Swanepoel, samesteller van die boek ‘20 Hekeltegnieke’. (Foto: Verskaf) Die kunsvlyter Christa Swanepoel dink terug aan die dag toe sy op laerskool die eerste keer met die wonder van hekel en brei kennis gemaak het. Hulle moes ŉ babatruitjie brei en wat sy tot vandag toe onthou, is daardie gevoel van opwinding toe sy die eindproduk in haar hand vasgehou het. “Ek onthou nog die opgewondenheid toe ek daardie sagte pienk truitjie kon neerlê en besef dit is iets wat ek geskep het,” vertel Christa, skrywer van 20 Hekeltegnieke, aan Maroela Media. Vandag nog is dit vir Christa pure genot om haarself in ŉ patroon of tegniek te verlustig en sy het oor die jare heen ook hierdie passie met menige kunsvlyter gedeel. Eers as deel van die Vrouekeur-span en tussendeur het verskeie hekel- en breiboeke uit haar pen verskyn. Christa het self brei- en hekelklasse aangebied en volgens haar is daar nie net een rede waarom dit ŉ gewilde tydverdryf is of dat mense sulke klasse bywoon nie. “Ek het gevind dat dit vir vriendinne amper soos ŉ terapiesessie is om ŉ oggend saam deur te bring en te brei of hekel. En as jy vir iemand spesifiek iets skep, is daardie persoon pal in jou gedagtes en brei en hekel jy as’t ware jou omgee vir daardie persoon in die artikel in.” Argieffoto (Foto: Hebi B./Pixabay) Tydens die klasse het baie van die ouer generasie ook vir Christa gesê dat hulle as kinders laas gebrei of gehekel het en nou weer hul vaardigheid wil opskerp, terwyl jongmense die klasse bygewoon het om te leer. En moenie dink dit is net vroue nie, voeg Christa by. “Ek het ook mans gehad wat geleer brei het.” Wat sy die meeste daarvan geniet om klasse vir kunsvlyters aan te bied, is die vreugde wat mense ervaar wanneer hulle vordering maak. “Ek put soveel bevrediging daaruit om te sien hoe verstom almal is dat hulle aan die einde van ŉ klas die basiese tegnieke onder die knie het. En dan om foto’s te kry van artikels wat hulle op hul eie voltooi het.” In haar jongste boek bied Christa inspirasie vir kreatiewe projekte en sy gee byderwetse patrone met 20 verskillende tegnieke, idees en patrone waarvoor dit gebruik kan word. Elke tegniek gaan gepaard met ŉ patroon en ander idees oor hoe om dit op ŉ byderwetse manier uit te beeld. Oor die samestelling van 20 Hekeltegnieke se inhoud sê Christa dat sy graag verskillende tegnieke byeen wou bring wat eenvoudig dog aanloklik is. Sy verskaf basiese hekeltegnieke vir die beginner, asook meer gevorderde tegnieke vir diegene wat reeds ervare met hekelwerk is. “Ek het lank beplan aan die artikels wat ek met die verskillende tegnieke wou skep, sodat dit mooi genoeg is om mense lus te maak om dit te probeer, maar wat ook eenvoudig genoeg is dat hulle dit maklik onder die knie kan kry. Want as jy eers weet hoe, kan jy jou kreatiwiteit inspan om die tegnieke ook vir ander artikels te gebruik.” 20 Hekeltegnieke word deur Lapa Uitgewers uitgegee. Die boek kos R240 (prys onderworpe aan verandering) en dit kan by Graffiti Boeke aangeskaf word. Een Maroela Media-leser staan die kans om ŉ eksemplaar van 20 Hekeltegnieke saam met wol vir een patroon te wen. Al wat jy moet doen, is om jou besonderhede in die kompetisievorm onderaan hierdie artikel in te vul. Die sluitingsdatum vir die kompetisie is 11 Desember om 23:45. Die kompetisie het gesluit.